Kalász István

*Fizetésnap*

Kedvesem ha jössz haza

hozz kenyeret vajat bort

meg hordozható festményt

olyan hídról amin az igazság korláton áll

és olvasószemüveget hogy lássam

tenyeremben maradék életünket és

kell még homályos háttér magas feszültség

fölött átdobható szívbe elem háborús film

alá szerelmes felirat kéne még az életbe só meg

számadás sötétebb őszre szél mi szembe

fúj az utcán ha tőled elmegyek és hozz ha

van előre csomagolt havat amiben kulcsomat

elveszítem majd de nem fagynak emberek

a cédét a győzelmi dalokkal kidobtam vegyél

cérnakesztyűt mivel isten arcát

megsimítom majd ha jön az ideje

és este menjünk hozzuk el együtt

bárányát majd megy előttünk ő

vezet minket haza.